**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Igre riječima

**Ključni pojmovi**: riječ, značenje riječi, složenica, obostranka (palindrom)

**Cilj:** Poticati zanimanje učenika za spoznavanjem značenja riječi, poticati kreativnost i maštovitost u igri riječima.

**Zadatci nastave:**

1. **Obrazovni**: usvojiti i objasniti pojmove *složenica, obostranka* (*palindrom*), uočiti nastanak riječi, spoznavati nove, neobične riječi
2. **Funkcionalni**: razvijati kulturu slušanja, spoznavanjem novih riječi bogatiti rječnik, poticati učenike na govorno izražavanje, poticati izražajno čitanje, osposobljavati učenike za jasno i točno izgovaranje glasova, vježbati koncentraciju pri čitanju obostranki
3. **Odgojni:** razvijati komunikacijske vještine, razvijati zanimanje za čitanje i upoznavanje novih, neobičnih riječi, poticati jezičnu znatiželju, razvijati interes za traženje originalnih ideja

**Nastavne metode**: govorenje, slušanje, čitanje, rad na tekstu, pisanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, nastavni listić, Balog, Zvonimir. 2011. *Anatomija Crvenšlapica.*; Hrvatska gramatika

**Korelacija:** međupredmetna tema Učiti kako učiti

**Tijek nastavnoga sata**

1. **Motivacija**

Svaki učenik na papirić zapiše jednu riječ za koju misli da je neobična i za koju pretpostavlja da ostali učenici ne znaju njezino značenje. Učenici presavinu papiriće i stave ih na učiteljev stol. Učenici, jedan po jedan dolaze do stola, izvlače papiriće s riječima i pokušavaju objasniti značenje riječi koju su izvukli. Ako netko slučajno izvuče svoju riječ, zamijeni ju s nekom drugom.

Učitelj najavljuje igru riječima.

1. **Igra riječima**

Učenici rade u paru. Prije svakoga zadatka učitelj kratko razgovara s učenicima kako bi provjerio njihovo znanje, pobudio zanimanje i objasnio što se od učenika očekuje.

1. **Složenice**

Uvodni razgovor: Znate li što su složenice? Složenice su riječi koje nastaju slaganjem dviju ili više riječi, na primjer riječ brzonog nastala je od riječi brzo i noga. Možete li navesti još neku složenicu? Vaš je zadatak od navedenih riječi napraviti složenice.

|  |  |  |  |  |  |
| --- | --- | --- | --- | --- | --- |
| crne kose | – | crnokos | dugog uha | – |  |
| kratke dlake | – |  | bistrog uma | – |  |
| jednog smjera | – |  | kratka vijeka | – |  |
| prošle godine | – |  | dobrih namjera | – |  |

1. **Obostranka (palindrom)**

Uvodni razgovor: Po čemu je neobična riječ Krk? Znate li još neke riječi koje se jednako čitaju s jedne i druge strane? Kako nazivamo takve riječi? Zna li možda tko rečenicu koja se čita jednako obostrano?

Od antičkoga doba do danas u različitim jezicima nastaju rečenice obostranke koje ljudi rado pamte i izgovaraju te ih prenose s koljena na koljeno. Oblikuju ih mislioci, književnici, govornici, enigmatičari, ljubitelji jezičnih igara... Ponekad su te izreke filozofske, ponekad se pozivaju na iskustvo, a ponekad su jednostavno šaljive.

Učitelj nudi učenicima niz riječi i rečenica koje se jednako čitaju s obiju strana, oni ih glasno čitaju.

Riječ *palindrom* grčkoga je podrijetla, a znači 'koji trči natrag'*.*

1. **RIJEČI**

Ana
dud
ići
kapak
kisik
Krk
kuk
Nadan
neven
oko
potop
radar
ratar
rotor

B) **REČENICE**

A mene tu ni minute nema.

Ana nabra par banana.

Ana voda Radovana.

Ana voli Milovana.

Anja sebe sanja.

Anja voli milovanja.

Anita vidi diva Tina.

E sine, ženi se!

Edo gaji jagode.

Ero ratar ore.

Evo love!

Evo sada sove.

I jogurt ujutru goji.

I on ukrao arku Noi.

Ide Neven Edi.

Idi, Milane, na Lim, idi!

Idu ljeta, pate ljudi.

Imaju Arapi i para u jami.

Imamo ono o mami.

Ivan uru navi.

I Ruža žuri.

Kuma pali lila pamuk.

Mače jede ječam.

Medeja, ja jedem!

Moram s Marom.

Na Limu Milan.

Nadan Ivi kivi na dan.

Nakrao Arkan!

Navi uru Ivan.

Nema Kata kamen.

On vidi divno.

Oruđa doda Đuro.

Ovo je muka, kume Jovo.

Perica, reže raci rep.

Sava, zidar, radi za vas.

San imamo, omami nas.

Sir ima miris.

Tupan Edo ode na put.

Udovica baci vodu.

U maju udovica baci vodu u jamu.

U Rimu idu ljudi u miru.

U Rimu umiru.

U snaši div vidi šansu.

U Šidu udišu.

Uguraj u jarugu.

Ujak ima radar, a mi Kaju.

Udar u radu.

1. **Stvaralački rad**

Uvodni razgovor: Sad ćemo se igrati tako da ćete vi za obične riječi pronalaziti neobična rješenja, neobična objašnjenja. U tome će vam pomoći duhovite pjesme Zvonimira Baloga iz knjige *Anatomija Crvenšlapica*.

PONOS

To ti je kad

Dobiješ po nosu

Pa se smiješ

A ide ti na plač.

UZALUD

Kad staneš

Pokraj nekoga

Tko je lud,

A on te ne primjećuje.

PODUDARANJE

Ako uporno udaraš

Po podu

Pa onaj odozdo

Viče: „Pazi da ti

Ne dođem gore.“

ZAGLAVITI

Kad se sakriješ

Iza vlastite glave

Pa ništa više ne vidiš.

ZAOBIĆI

Kad je netko zao,

Neko biće,

A ti skreneš

U stranu

Da se ne bi

S njim susreo.

IZAZOV

Kad staneš iza nečega,

Iza zida ili slično,

 I nekoga zoveš,

A taj se ljuti što

Si ga zvao.

SOBOSLIKAR

Slikar koji

Slika sobove.

BLAGOST

Kad gost mnogo

I tiho priča

Bla, bla, bla

I nitko ne može

Doći do riječi.

PITOMO

Jedan Tomo

Koji neće piti,

A svi ga nutkaju

Da pije.

NEOSTVARIVO

Varivo koje

Nikad nećemo

Jesti.

JEDNAKOST

Kad dva psa

glođu jednu kost

svaki sa svoje strane

i ne ljute se

jedan na drugoga.

LAVORI

Kad lav pere noge

I pjeva

Da se sve ori.

Učitelj učenicima nudi nekoliko riječi za koje oni, potaknuti pjesmama Zvonimira Baloga, pišu neobična objašnjenja: punoglavac, zaborav, gujavica, topola, gologlav, poplava, potop, zujenje, prostor, šaputati, slastica, stopalo, mišolovka.